
ОТНОСНО: Проект на Постановление на Министерския съвет за изменение и допълнение на Устройствения правилник на Комисията за защита на потребителите към министъра на икономиката и индустрията и на нейната администрация

УВАЖАЕМИ ГОСПОДИН МИНИСТЪР-ПРЕДСЕДАТЕЛ,
УВАЖАЕМИ ДАМИ И ГОСПОДА МИНИСТРИ,
	
	На основание чл. 31, ал. 2 и 3 от Устройствения правилник на Министерския съвет и на неговата администрация, внасям за разглеждане проект на Постановление на Министерския съвет за изменение и допълнение на Устройствения правилник на Комисията за защита на потребителите към министъра на икономиката и индустрията  и на нейната администрация (обн., ДВ, бр. 49 от 2006 г.,  изм. и доп., бр. 95 от 2007 г.,  бр. 33 от 2008 г., бр. 80 от 2009 г., бр. 48 от 2010 г., бр. 52 от 2011 г., бр. 22 от 2012 г., бр. 14 от 2014 г., бр. 32 от 2015 г., бр. 67 от 2016 г., бр. 36 от 2022 г. и бр. 53 от 2022 г.).  

Причини, които налагат приемането на акта
През последните години с приемането и влизането в сила на нови или на промени в действащи закони, като например Закона за кредитите за недвижими имоти на потребители (ЗКНИП), Закона за предоставяне на цифрово съдържание и цифрови услуги и за продажба на стоки (ЗПЦСЦУПС), Закона за тютюна, тютюневите и свързаните с тях изделия (ЗТТСТИ), Закона за защита на потребителите (ЗЗП), са възложени контролни правомощия или са допълнени действащите контролни функции на Комисията за защита на потребителите (КЗП).
Установеното на европейско ниво неефективно прилагане на законодателството за защита на потребителите в рамките на единния пазар на ЕС, породено от съществени различия в прилагането на законодателството в отделните държави - членки на ЕС, и липсата на индивидуални средства за защита на потребителите, претърпели вреди от прилагането на нелоялни търговски практики, са причина за приемането на нова уредба, въведена в българското законодателство чрез изброените по-горе закони.
В резултат на приемането на нови и/или на изменения и допълнения на нормативни актове и транспониране на европейски директиви през годините значително са увеличени правомощията на КЗП, съответно обема на работата, която следва да бъде извършена от служителите на комисията, тъй като КЗП е единствената институция в България, която изпълнява държавната политика в областта на потребителското право, което обхваща многобройни нормативни актове в различни сфери от стопанската дейност в страната.  
В същото време, щатната численост на администрацията на комисията не е променяна, което води до необходимост от оптимизиране на нейната структура, по-добра организация на звената и служителите в тях, с цел по-прецизно обособяване и възлагане на функциите им. Повишената сложност на извършваната контролна дейност налага специализация на служителите и подобряване на подготовката им в конкретни направления.
Във връзка с горното, устройственият правилник на комисията се нуждае от актуализиране, с цел привеждането му в съответствие с настъпилите промени, както и с оглед необходимостта от извършване на промяна в административната структура на комисията, с оглед повишаване ефективността и ефикасността на нейната работата за изпълнение на възложените й с нормативни актове компетенции, в законоустановените срокове.
	За изпълнение на поставените цели за по-добра и своевременна защита на потребителите в страната, постигане на по-пълно съответствие на устройствения правилник на КЗП с настъпилите промени в нормативната уредба и по-пълно и детайлно описание на функциите ѝ, се предлагат следните основни промени в него:
1. В чл. 5 към контролните правомощия на комисията се добавят нови  контролни функции по ЗКНИП,  ЗПЦСЦУПС, ЗТТСТИ и ЗЗП;
2. В специализираната администрация:
2.1. Създава се нова дирекция „Неравноправни клаузи и нелоялни търговски практики“, която да се специализира в анализиране на договорите с общи условия, предлагани на потребителите, както и в установяване наличието на нелоялни търговски практики. Извършването на тези проверки изисква повече време и по-специфични знания и умения от страна на проверяващите. Очаква се обособяването на такова звено и по-тясната му специализация да доведе до повишаване на качеството на приетите решения, както и до унифициране на практиката на комисията;
2.2. Създава се нова дирекция „Методология, анализи, координация“, която да поеме дейностите, съпътстващи контролната дейност, като изготвяне на планове, отчети, анализи на резултатите от контрола и открояване на забелязаните тенденции, изготвяне на вътрешни правила, попадащи в обхвата на функциите на специализираната администрация, указания и др. подобни; 
2.3. Прецизират се и се допълват функциите на дирекция „Защита на потребителите при продажби от разстояние“ съгласно измененията в нормативната уредба.
3. За главна дирекция "Контрол на пазара" се уточнява, че към нея функционират териториални звена. В правомощията на председателя на КЗП е предвидено той, като орган по назначаването съгласно чл. 50, ал. 7 от Закона за администрацията, да утвърждава структурата на административните звена, включително създаването, преобразуването и закриването на отдели и сектори в дирекциите и в главната дирекция, както и длъжностното разписание на служителите в администрацията. 
4. В общата администрация се създава нова дирекция - “Международно сътрудничество и информационна политика”, с което да се постигне по-ефективно управление на дейностите, присъщи на общата администрация и при спазване на установените нормативи за нейната численост. 
5. Допълват се функциите на дирекция „Правни дейности, административно обслужване и човешки ресурси“, като се предвижда от нея да се осъществява предварителен контрол за законосъобразност преди вземането на всяко решение и/или предприемането на действия, имащи пряко финансово изражение в съответствие с изискванията на Закона за финансовото управление и контрол в публичния сектор (ЗФУКПС).
6. В съответствие с предлаганите изменения се променя и Приложението към чл. 2, ал. 3.
Правят се и някои по-незначителни промени, които прецизират разпоредбите на правилника.

Цели
Очаква се с промяната на Устройствения правилник да се постигне по-пълно съответствие с настъпилите промени в законодателството, възлагащи контролни правомощия на комисията, като бъдат обхванати и реализирани всички законови правомощия на КЗП на територията на цялата страна.
Очаква се също постигане на по-ефективна и по-ефикасна организация на работа на Комисията за защита на потребителите чрез преструктуриране на административните й звена. 
Финансови и други средства, необходими за прилагането на новата уредба
Предлаганата промяна в структурата на КЗП ще бъде осъществена  чрез вътрешно преструктуриране на разходите и в рамките на утвърдената щатна численост на КЗП. Предложеният проект на акт няма да доведе до въздействие върху държавния бюджет, поради което към проекта е приложена финансова обосновка, съгласно чл. 35, ал. 1, т. 4, б. „б“ от Устройствения правилник на Министерския съвет и на неговата администрация.
За приемането на проекта на акт не са необходими допълнителни разходи/трансфери/други плащания по бюджета на Министерството на икономиката и индустрията, респективно по бюджета на КЗП. 

Очаквани резултати от прилагането на акта
Оптимизиране на административния капацитет и функционалната компетентност на дирекциите от общата и специализирана администрация.

Анализ за съответствие с правото на Европейския съюз
С предложения проект на акт не се транспонират нормативни актове на институции на Европейския съюз, поради което не е изготвена и приложена таблица на съответствието с правото на Европейския съюз.

Информация за проведените обществени консултации
По проекта на акт са проведени обществени консултации съгласно чл. 26, 
ал. 3 и 4 от Закона за нормативните актове, като проектът на Постановление, проектът на доклад към него, частичната предварителна оценка на въздействието и становището на дирекция „Модернизация на администрацията“ в Министерския съвет по частичната предварителна оценка на въздействието са публикувани на интернет страницата на Министерството на икономиката и индустрията и на Портала за обществени консултации със срок за предложения и становища 30 дни.
В изпълнение на чл. 26, ал. 5 от Закона за нормативните актове справката за отразяване на постъпилите предложения и становища от проведената обществена консултация, заедно с обосновка за неприетите предложения е публикувана на интернет страницата на Министерството на икономиката и индустрията и на Портала за обществени консултации. 

Проектът на Постановление на Министерския съвет за изменение и допълнение на Устройствения правилник на Комисията за защита на потребителите към министъра на икономиката и индустрията и на нейната администрация е съгласуван в съответствие с чл. 32 от Устройствения правилник на Министерския съвет и на неговата администрация. 

УВАЖАЕМИ ГОСПОДИН МИНИСТЪР-ПРЕДСЕДАТЕЛ,
УВАЖАЕМИ ДАМИ И ГОСПОДА МИНИСТРИ,

	С оглед гореизложеното, предлагам Министерският съвет да разгледа и приеме проекта на Постановление за изменение и допълнение на Устройствения правилник на Комисията за защита на потребителите към министъра на икономиката и индустрията и на нейната администрация.


МИНИСТЪР НА ИКОНОМИКАТА И ИНДУСТРИЯТА:

Д-Р ПЕТКО НИКОЛОВ

ПРИЛОЖЕНИЯ:
1. Проект на Постановление на Министерския съвет за изменение и допълнение на  Устройствения правилник на Комисията за защита на потребителите към министъра на икономиката и индустрията и на нейната администрация;
2. Частична предварителна оценка на въздействието;
3. Становище на дирекция „Модернизация на администрацията“ в Министерския съвет по частичната предварителна оценка на въздействието;
4. Финансова обосновка със становище на министъра на финансите;
5. Съгласувателни писма;
6. Справка за отразените съгласувателни становища;
7. Проект на съобщение за средствата за масово осведомяване.



